འོ་ན་སུམ་པའི་ཡུལ་ཁམས་ཟེར་བ་འདི་འདྲའི་རྒྱ་ཆེན་པོ་ཞིག་གི་ཡུལ་གྱི་ལྟེ་བ་གང་དུ་ཡོད་སྙམ་ན།དེ་ནི་གོང་དུ་དྲངས་པའི་བོད་ཀྱི་ལོ་རྒྱུས་ཡིག་ཚང་ལྡེའུ་ཆོས་འབྱུང་རྒྱས་པ་དང་ཆོས་འབྱུང་མཁས་པའི་དགའ་སྟོན་བཅས་སུ།བོད་ཡུལ་རུ་ལྔར་ཕྱེ་ཚུལ་བརྗོད་སྐབས་སུམ་པའི་རུ་ནི།ཤར་གཉེ་ཡུལ་བྲེ་ནག།ནུབ་སྤེལ་ཞབས་སྡིངས་པོ་ཆེ།བྱང་ནགས་ཤོད་གཟི་འཕྲང་།ལྷོ་རྨི་སྟི་ཆུ་ནག།དབུས་ནི་རྒྱ་ཤོད་སྟག་པ་ཚལ་ལོ།།ཞེས་ཡུལ་མིང་གི་ཡི་གེ་འགའ་རེ་འབྲི་ཚུལ་མི་གཅིག་པ་མ་གཏོགས།སུམ་པའི་ཕྱོགས་བཞིའི་ཡུལ་མིང་ཁ་ཚང་ཕལ་ཆེར་འདྲ་བར་མ་ཟད་དབུས་ཚད་ནི་རྒྱ་ཤོད་སྟག་པ་ཚལ་ཡིན་པ་གཅིག་མཐུན་དུ་ཡོད་པ་དེ་ཡིན་ལ།དེས་ན་རྒྱ་ཤོད་སྟག་པ་ཚལ་ཞེས་པ་ནི་དེང་སང་གི་ནག་ཆུ་ས་ཁུལ་གྱི་འབྲི་རུ་རྫོང་ཁོངས་ཀྱི་གཡང་ཤོད་ཤང་གི་རྒྱལ་ཆུའི་རྒྱུད་ཀྱི་གསའ་མདའ་བོན་དགོན་མི་གཡོ་བསམ་གཏན་གླིང་གི་ཕྱོགས་འདི་ནི་སྐབས་དེའི་སུམ་པ་རུའི་ལྟེ་གནས་ཡིན་ལ།དེ་ལྟར་བོད་རུ་བཞིའི་ལྟེ་གནས་དབུ་རུ་ལྷ་ས་དང་གཡོ་རུ་ལྷོ་ཁ།གཡས་རུ་དང་རུ་ལག་གཙང་ཁུལ་ཡིན་པ་ལྟར་སུམ་པ་རུའི་ལྟེ་གནས་ནི་བར་ཁམས་ནགས་ཤོད་དུ་ཡོད་པ་ལས་བོད་ཡུལ་གྱི་ས་ཆ་གཞན་གང་དུ་མེད་པ་འདི་གསལ་པོར་ཤེས་དགོས་སོ།།